**Dmitrović preti tužbom Kući ljudskih prava**

ponedeljak, 29. feb 2016, 21:18 -> 21:37 | Izvor: Tanjug

Povodom saopštenja Kuće ljudskih prava u kojem se navodi da je njegov tekst antisemitski, Dmitrović je rekao Tanjugu da čeka dodatak tog saopštenja u kojem će se, kako pretpostavlja, naći imena autora jer je to važno za tužbu.

"Dok se ne pojave imena autora saopštenja, smatraću ono što je napisano činom umno poremećene osobe", rekao je Dmitrović.

Kuća ljudskih prava najoštrije je osudila tekst glavnog urednika Večernjih novosti povodom nedavnog gesta pisca Filipa Davida, koji se, primajući književnu nagradu, "ogradio" od prisustva predsednika Srbije Tomislava Nikolića.

Mreža nevladinih organizacija ocenjuje da je taj istup "pravo uglednog književnika, nezavisno od toga da li se neko slaže sa njim ili ne", a da je Dmitrovićev komentar tim povodom "eksplicitno antisemitski".

Dmitrović je u Novostima napisao: "Da li su Srbi negde i nekada zaslužili da Filip David ponižava njihovog predsednika? Jesu, za vreme Drugog svetskog rata, kad su od konc-logora sačuvali porodicu David".

U saopštenju Kuće ljudskih prava se Dmitrovićev komentar naziva "eksplicitno antisemitskom reakcijom" i postavlja pitanje kako je moguće da novinar "koji nikada nije odgovarao krivično zbog širenja mržnje i podsticanja na zločine tokom devedesetih godina", može biti glavni urednik državnih novina.